KIRJALLINEN KYSYMYS E-1899/02 esittäjä(t): Cristiana Muscardini (UEN) komissiolle. Villieläinten lihan laiton kauppa (bushmeat trade).



Virallinen lehti nro 028 E , 06/02/2003 s. 0152 - 0153



KIRJALLINEN KYSYMYS E-1899/02 esittäjä(t): Cristiana Muscardini (UEN) komissiolle (1. heinäkuuta 2002) Aihe: Villieläinten lihan laiton kauppa (bushmeat trade) Keski- ja Länsi-Afrikassa ja osittain Euroopassa asti harjoitetaan villieläinten lihan laitonta kauppaa, joka on niin vakavaa, että se on suurin uhka gorillan, simpanssin, orangin ja gibbonin eloonjäämiselle. Se on myös huomattava riski kansanterveydelle alueilla, joita tämä vitsaus koskee. Ongelman ovat tuoneet esille Euroopan eläintarha-alan liitto EAZA ja kansainvälinen eläinten hyvinvoinnista huolehtiva rahasto IFAW, jotka ovat muun muassa kertoneet seurauksista, joita tästä laittomasta kaupasta aiheutuu: 1. alkuperäisväestö köyhtyy entisestään, koska villieläinten määrä vähenee jatkuvasti, eikä niitä enää riitä paikallisen väestön ravinnoksi 2. apinanlihan syöminen aiheuttaa viruksien, kuten hiv/siv- ja ebola-viruksen, leviämisen ihmisten joukkoon. Ottaen huomioon riskit, joita tästä tilanteesta aiheutuu ympäristön tasapainon lisäksi myös ihmisten terveydelle, voisiko komissio vastata seuraaviin kysymyksiin: - Onko komissio valmis toimimaan siten, että villieläinten laittoman kaupan aiheuttama kriisi saadaan loppumaan? - Voiko se taata, että puunkäyttöhankkeiden ja Afrikan maiden taloudellista kehitystä koskevien projektien yhteydessä pyritään lopettamaan villieläinten laiton kauppa? - Voiko se määrätä taloudellisen ja humanitaarisen avun ohjelmien erityisrahoituksesta ja selventää niiden ehtoja? - Onko se valmis tukemaan aloitteita, joilla parannetaan suojelualueita? - Pitääkö se suotavana tämän laittoman kaupan torjumiseksi toimia yhteistyössä riippumattomien organisaatioiden (esimerkiksi Global Witness) kanssa sen valvomiseksi, että mainittuja ehtoja noudatetaan? Margot Wallströmin komission puolesta antama vastaus (5. elokuuta 2002) Komissio on tietoinen Euroopan eläintarha- ja akvaarioliiton (EAZA) ja International Fund for Animal Welfare -rahaston (IFAW) toteuttamasta luonnonvaraisten eläinten lihan käyttöä vastaan suunnatusta nk. bushmeat-kampanjasta ja on huolissaan laittomasta bushmeat-kaupasta. Yhteisön lainsäädännössä on jo tällaisen kaupan kohteena olevien lajien suojelua koskevia säännöksiä. Jotkut bushmeat-kriisin takia uhanalaisiksi tulleet lajit kuten gorillat ja simpanssit kuuluvat luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (CITES) täytäntöönpanoa koskevan luonnonvaraisten eläinten ja kasvien suojelusta niiden kauppaa sääntelemällä 9. joulukuuta 1996 annetun neuvoston asetuksen N:o 338/97/EY(1) liitteeseen A. Näiden lajien yksilöiden tai niiden osista peräisin olevien tuotteiden tuontia valvotaan tiukasti tämän asetuksen mukaisesti. Liitteessä A mainittujen uhanalaisten lajien kaupallinen tuonti on kielletty. Tällä hetkellä komissio rahoittaa useita jossakin määrin bushemeat-kriisiin liittyviä suojeluhankkeita Afrikassa, erityisesti Keski-Afrikan alueilla. Näitä ovat esimerkiksi: - Keski-Afrikan metsäekosysteemejä koskeva ohjelma (Ecofac), jossa on useita osia, joiden avulla vastustetaan, valvotaan ja torjutaan salametsästystä suojelualueilla sekä niiden ympäristössä. - Salametsästystä vastustava ABAC-hanke (Alternatives au Braconnage en Afrique Centrale), jonka yhteydessä kehitetään vaihtoehtoja Keski-Afrikan laittomalle metsästykselle ja jonka erityistavoitteena on vähentää laitonta metsästystä huolehtimalla siitä, että lihaa on enemmän saatavilla valvotusti. Tämän pitäisi vähentää luonnonvaraisten eläinten metsästämistä koskevia paineita. Muiden hankkeiden tukeminen riippuu kehitysmaiden pyynnöistä. Mitä tulee riippumattomien organisaatioiden osallistumiseen, komissio ottaa mielellään vastaan tietoja kaikilta tahoilta, jotka voivat auttaa sitä luonnonvaraisten eläinten kauppaa koskevan lainsäädännön täytäntöönpanossa ja sen rahoittamien hankkeiden tehokkuuden valvomisessa. Komissio käyttää myös kyseisissä maissa sijaitsevia edustustojaan tällaisten tietojen hankkimiseksi. (1) EYVL L 61, 3.3.1997.